CELEX: C2005/205/17
Language: lv
Date: 2005-08-20 00:00:00
Title: Lieta C-248/05: Prasība pret Īriju, ko Eiropas Kopienu Komisija iesniedza 2005. gada 14. jūnijā

20.8.2005   
            
            
               LV
            
            
               Eiropas Savienības Oficiālais Vēstnesis
            
            
               C 205/9
            
         Prasība pret Īriju, ko Eiropas Kopienu Komisija iesniedza 2005. gada 14. jūnijā
   (Lieta C-248/05)
   (2005/C 205/17)
   tiesvedības valoda — angļu
   Eiropas Kopienu Tiesā 2005. gada 14. jūnijā izskatīšanai ir iesniegta prasība pret Īriju, ko cēla Eiropas Kopienu Komisija, kuru pārstāv Sāra Pardo Kvintijana [Sara Pardo Quintillan] un Donatela Rekkia [Donatella Recchia], pārstāves, kam palīdz F. Luī [F. Louis], Briseles advokātu kolēģijas advokāts, un K. O'Dalī [C. O'Daly], solicitor, Law Society of Ireland, kas norādīja adresi Luksemburgā.
   Prasītājas prasījumi Tiesai ir šādi:
   
               1)
            
            
               atzīt, ka, neveicot pasākumus Balimirtas [Ballymurtagh] poligonā (Viklovas [Wicklow] grāfiste), kas vajadzīgi, lai izpildītu Padomes Direktīvas 80/68/EEK (1) par gruntsūdeņu aizsardzību pret dažu bīstamu vielu radītu piesārņojumu 4., 5., 7., 9. un 10. pantu, Īrija nav izpildījusi šo direktīvu un pienākumus, ko tai uzliek Līgums;
            
         
               2)
            
            
               atzīt, ka, neveicot pasākumus, kas vajadzīgi, lai izpildītu Padomes Direktīvas 80/68/EEK 5., 7., 8., 10., 12. un 13. pantu attiecībā uz netiešu noplūdi no septiskām tvertnēm, Īrija nav izpildījusi šo direktīvu un pienākumus, ko tai uzliek Līgums, un
            
         
               3)
            
            
               piespriest Īrijai atlīdzināt tiesāšanās izdevumus.
            
         Pamati un galvenie argumenti
   Pamatojoties uz sūdzībām, kas iesniegtas Komisijai, tā uzzināja par izplatītiem Direktīvas 80/68/EEK pārkāpumiem Īrijā.
   Pirmkārt, kopš 1989. gada Īrija ļāva darboties pašvaldības poligonam Balimirtā, Viklovas grāfistē, nepiešķirot formālu atļauju, kā tas paredzēts Direktīvas 80/68 4. panta 2. punktā. Tā kā nebija izpildīts 4. panta 2. punkts, bija pārkāpts arī tās pašas direktīvas 9. pants. Turklāt atļauja izgāzt atkritumus vietā, kurā atrodas poligons, ko izsniegusi Ireland's Environmental Protection Agency (Īrijas Vides aizsardzības aģentūra) tikai 2001. gadā, neatbilst Direktīvas 80/68/EEK 4., 5., 7. un 10. pantam.
   Otrkārt, Komisijai ir pierādījumi par to, ka Īrija nav izpildījusi Direktīvu 80/68/EEK saistībā ar netiešu noplūdi no septiskām tvertnēm gruntsūdeņos. Šajā sakarā Komisija izpētīja apstākļus, kas saistīti ar viesnīcas telpām, kuras atrodas Creacon Lodge (Veksfordas [Wexford] grāfiste), Īrijas ilgu laiku izmantoto Direktīvas 80/68/EEK 4., 5., 7. un 10. panta interpretāciju un tās pašas direktīvas plašākus pārkāpumus Īrijas laukos. Ziņojumi par Kerijas [Kerry] grāfistē esošo Kilarnī [Killarney] ezeru eitrofikāciju, Īrijas oficiālie ziņojumi par ūdens piesārņojumu un Direktīvas 80/778/EEK (2) par lietošanai pārtikā paredzētā ūdens kvalitāti pārkāpumi liecina par to, ka Īrija nav izpildījusi attiecīgus Direktīvas 80/68/EEK noteikumus.
   Tādējādi Komisija uzskata, ka Īrija nav izpildījusi pienākumus, ko tai uzliek Padomes Direktīvas 80/68/EEK par gruntsūdeņu aizsardzību pret dažu bīstamu vielu radītu piesārņojumu 4., 5., 7., 8., 9., 10., 12. un 13. pants.
   
      (1)  Padomes 1979. gada 17. decembra Direktīva 80/68/EEK par gruntsūdeņu aizsardzību pret dažu bīstamu vielu radītu piesārņojumu (OV L 20, 26.01.1980., 43. lpp.)
   
      (2)  Padomes 1980. gada 15. jūlija Direktīva 80/778/EEK par lietošanai pārtikā paredzētā ūdens kvalitāti (OV L 229, 30.08.1980., 11. lpp.)